《朕御极十年蒙上天眷佑海宇乂安藏有馀积特下诏赐蠲丙寅年直省正赋以昭勤恤民隐之意非沽惠也因纪以诗》
清代·弘历

维天作君师，继序抚八埏。国本云何培，端惟育黎元。

我朝戴帝贶，声教讫海堧。三圣丕显承，垂裕我后昆。

小子实德凉，幸得蒙业安。兵戈偃四方，熙和今百年。

水旱虽时有，恩膏曾未屯。纵免填沟壑，岂乏叹饥寒。

左藏既赢积，况无侈费繁。古人亦有言，宜藏富于民。

苍赤被休息，户口日以蕃。念彼维正供，几经催科烦。

闿泽以时降，十行大诏颁。讵惟赐半租，更复遍九寰。

宿昔读鲁论，博施圣所难。匪徒行小惠，蕲获万民欢。

但觉损益道，其机实循环。上盈斯下绌，既富教可言。

嗟我良有司，勤求化民权。所望闾阎间，风俗渐还淳。